## Pravilnik o znaku zaštite prirode

### NN 178/2003 (10.11.2003.), Pravilnik o znaku zaštite prirode

# MINISTARSTVO ZAŠTITE OKOLIŠA I PROSTORNOG UREĐENJA

2593

Na temelju članka 16. stavka 1. Zakona o ustrojstvu i
djelokrugu ministarstava i državnih upravnih organizacija (»Narodne novine«,
broj 48/99 i 15/00) i članka 245. stavka 2. Zakona o zaštiti prirode (»Narodne
novine«, broj 162/03) ministar zaštite okoliša i prostornog uređenja, donosi

## PRAVILNIK

### O ZNAKU ZAŠTITE PRIRODE

I.
OPĆE ODREDBE

Članak
1.

Ovim
Pravilnikom propisuje se izgled znaka zaštite prirode, postupak i uvjeti za
njegovo nošenje i korištenje, način izdavanja dopuštenja za nošenje znaka te
način uvođenja evidencije o izdanim dopuštenjima.

Članak
2.

Cilj
dodjele znaka zaštite prirode je promicanje zaštite prirode i identifikacija
službene osobe u postupku nadzora i poduzimanja mjera na zaštiti prirode.

II.
IZGLED ZNAKA ZAŠTITE PRIRODE

Članak
3.

Znak
zaštite prirode je okruglog oblika, obrubljen tankom linijom plave boje. U
sredini znaka ucrtan je obris stabla zelene boje na bijeloj podlozi, obrubljen
plavom bojom do horizontalno položene linije obrisa vala plave boje. Iznad
plavog obruba, od linije obrisa plavog vala, u gornjem dijelu znaka kružno je
ispisan tekst »ZAŠTITA PRIRODE – REPUBLIKA HRVATSKA«.

Izgled znaka zaštite prirode (u daljnjem tekstu:
znak) prilog je ovog Pravilnika i čini njegov sastavni dio.

Znak se izrađuje od metala, platna ili tiskan na
papiru.

Znak može biti izrađen i od drugog materijala uz
dopuštenje Ministarstva zaštite okoliša i prostornog uređenja (u daljnjem
tekstu: Ministarstvo).

Odnosi
između ucrtanih elemenata znaka, koji čini sastavni dio ovog Pravilnika moraju
biti poštivani bez obzira na veličinu znaka.

Članak
4.

Izvorni
znak od metala i platna čuva se u Ministarstvu.

III.
NOŠENJE ZNAKA ZAŠTITE PRIRODE

Članak 5.

Znak nose inspektori zaštite prirode, glavni
nadzornici i nad­zornici, te čuvari prirode (rendžeri) u obavljanju poslova
nadzora i provođenju mjera zaštite prirode.

Znak nose službenici Ministarstva za koje to odredi
ministar.

Znak nose i djelatnici javnih ustanova koji
upravljaju zašti­ćenim područjima ako obavljaju stručne poslove na zaštiti
prirode u tim javnim ustanovama.

Znak mogu nositi ili isticati i druge fizičke i
pravne osobe radi promicanja zaštite prirode uz dopuštenje Ministarstva.

Članak 6.

Viši inspektor zaštite prirode, inspektor zaštite
prirode, glavni nadzornik i nadzornik u obavljanju poslova nadzora nose značku
sa utisnutim znakom zaštite prirode u kožnom povezu kojim uz iskaznicu dokazuju
svoj identitet i svojstvo.

Kožni povez iz stavka 1. ovoga članka crne je boje i
trostrukog je pregiba, veličina svakog pregiba je 8x12 cm.

Iskaznice i znak inspektora zaštite prirode, glavnog
nadzornika i nadzornika s pripadajućim kožnim povezom izdaje Ministarstvo.

Čuvari prirode (rendžeri) imaju pravo na znak
sukladno stav­ku 1. i 2. ovoga članka ako su ovlašteni za obavljanje nadzora na
zaštićenom području.

Članak 7.

Nadzornici, čuvari prirode i stručni djelatnici
javnih ustanova koji upravljaju zaštićenim područjima dužni su nositi znak
prišiven na odorama.

Znak na odorama prišiven je na lijevom rukavu, a na
desnom rukavu prišiva se znak javne ustanove odnosno zaštićenog područja kojim
upravlja javna ustanova.

Znak na odorama službenika javnih ustanova koje
upravljaju nacionalnim parkovima i parkovima prirode mora biti najmanjeg
promjera 7 cm.

Znak i znak javne ustanove jednake su veličine.

Članak 8.

Osobe koje nose znak na temelju dopuštenja
Ministarstva dužne su ga nositi prišivenog na lijevom rukavu ili na lijevoj
strani odore u visini grudiju.

Članak 9.

Javne ustanove koje upravljaju nacionalnim parkovima
i parkovima prirode dužne su otisnuti znak na vozilima i plovilima javne
ustanove.

U slučaju korištenja znaka sukladno stavku 1. ovoga
članka znak se koristi pored znaka javne ustanove, postavlja se s lijeve strane
znaka javne ustanove, i mora biti iste veličine kao znak javne ustanove.

Članak 10.

Javne ustanove koje upravljaju nacionalnim parkovima
i parkovima prirode mogu na pločama na kojima je ispisan naziv javne ustanove
pored znaka ustanove otisnuti i znak, ako je to propisano aktom o osnivanju ili
statutom javne ustanove.

U slučaju korištenja znaka sukladno stavku 1. ovoga
članka znak se nalazi s lijeve strane pored znaka javne ustanove i mora biti
iste veličine kao znak javne ustanove.

Članak 11.

Javne ustanove koje upravljaju nacionalnim parkovima
i parkovima prirode dužne su znak koristiti na obavijesnim plo­čama na kojima
se nalazi naziv zaštićenog područja ili druge zaštićene prirodne vrijednosti, i
to pored znaka javne ustanove koja upravlja tim zaštićenim područjem ili
zaštićenom prirodnom vrijednosti, a mora biti s lijeve strane toga znaka i iste
veličine kao znak javne ustanove.

Članak 12.

Znak se može koristiti radi promicanja zaštite
prirode na pisanim materijalima i elektroničkim zapisima uz dopuštenje
Ministarstva.

Članak 13.

Znak se ne može koristiti u komercijalne svrhe bez
dopu­štenja Ministarstva.

Znak u
komercijalne svrhe mogu koristiti samo javne ustanove koje upravljaju
zaštićenim područjima i drugim zaštićenim prirodnim vrijednostima.

IV.
POSTUPAK ZA IZDAVANJE DOPUŠTENJA ZA KORIŠTENJE ZNAKA

Članak 14.

Pravne i fizičke osobe koje mogu koristiti znak samo
na temelju dopuštenja Ministarstva za dodjelu znaka zahtjev podnose
Ministarstvu.

Zahtjev za dodjelu znaka mora sadržavati:

– ime/naziv i djelatnost podnositelja zahtjeva,

– sjedište odnosno adresu podnositelja zahtjeva,

– razloge zbog kojih se traži dopuštenje za
korištenje znaka,

– izjavu da će se znak koristiti samo radi promicanja
prirod­ne baštine i njene zaštite.

Članak 15.

Zahtjev za dodjelu znaka mora biti uredan.

Ako je zahtjev nepotpun zatražit će se od
podnositelja za­htjeva da nedostatke ukloni i odrediti rok u kojem je
podnositelj to dužan učiniti.

Ako podnositelj zahtjeva ukloni nedostatke u
određenom roku smatra se da je zahtjev uredan.

Ako podnositelj zahtjeva ne ukloni nedostatke u
određenom roku pa se zbog toga ne može o zahtjevu odlučivati, smatrat će se da
zahtjev nije podnesen.

Članak 16.

Odluku o korištenju znaka donosi ministar.

Članak 17.

Korištenje znaka može se oduzeti pravnoj i fizičkoj
osobi ako Ministarstvo utvrdi da se znak koristi suprotno odredbama ovoga
Pravilnika i odluci o korištenju znaka.

O oduzimanju prava na korištenje znaka odluku donosi
ministar.

V.
EVIDENCIJA O DOPUŠTENJU ZA KORIŠTENJE ZNAKA

Članak
18.

Za
korištenje znaka Ministarstvo vodi evidenciju.

Evidencija
iz stavka 1. sadrži:

– redni broj,

– naziv, odnosno ime i prezime osobe kojoj je izdano
dopuštenje za korištenje znaka,

– serijski broj znaka (metalnog),

– nadnevak izdavanja,

– nadnevak povrata (metalnog),

–
odjeljak za napomenu.

Članak
19.

Ovlaštena
službena osoba koja temeljem ovog Pravilnika ima pravo na metalni znak, i koja
taj znak izgubi ili bez znaka ostane na drugi način, dužna je o tome
obavijestiti neposrednog čelnika.

Novi
znak izdat će se nakon što je izgubljeni ili na drugi način nestali znak
oglašen nevažećim u »Narodnim novinama«.

U
oglašavanju se navodi i serijski broj znaka.

Članak
20.

Ovlaštena
službena osoba koja temeljem ovoga Pravilnika ima pravo na metalni znak, ili
koja metalni znak ima na temelju dopuštenja Ministarstva, dužna je prestankom
službe ili postav­ljenja u drugo zvanje znak vratiti Ministarstvu u roku 8 dana
od dana prestanka službe ili dana postavljanja u drugo zvanje.

Članak
21.

Ovlaštenoj
službenoj osobi koja ima pravo na metalni znak sukladno ovom Pravilniku, ili
kojoj je dodijeljen taj znak, može se znak privremeno oduzeti ako je protiv nje
povedena istraga ili podignuta optužnica do okončanja postupka, ili iz drugih
opravdanih razloga kada postoji opasnost zlouporabe dužnosti.

VI.
PRIJELAZNE I ZAVRŠNE ODREDBE

Članak
22.

Ovaj
Pravilnik stupa na snagu osmog dana od dana objave u »Narodnim novinama«.

Klasa:
351-04/03-01/0006
Urbroj: 531-04/1-2-03-1
Zagreb, 29. listopada 2003.

Ministar
**Ivo Banac,** v. r.

![](dodatni/375938.gif)

![](dodatni/375939.gif)

![](dodatni/375940.gif)

![](dodatni/375941.gif)

Pravilnik, NN 178/2003-2593
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)